SHR แรลลี่ 5 วันพุ่ง 17% เก็งงบ Q2 ฟื้น รับไฮซีซั่น หนุนปีนี้พลิกกำไร 89 ลบ.
SHR แรลลี่ 5 วันพุ่ง 17% เก็งงบ Q2 ฟื้น รับไฮซีซั่น หนุนปีนี้พลิกกำไร 89 ลบ. จากงวดเดียวกันของปีก่อนที่ขาดทุน 1.2 พันลบ. โบรกแนะ “ซื้อ” เป้า 5.25 บ.
SHR แรลลี่ 5 วันพุ่ง 17% เก็งงบ Q2 ฟื้น รับไฮซีซั่น หนุนปีนี้พลิกกำไร 89 ลบ. จากงวดเดียวกันของปีก่อนที่ขาดทุน 1.2 พันลบ. โบรกแนะ “ซื้อ” เป้า 5.25 บ.
26 พ.ค. 2565

ผู้สื่อข่าวรายงานว่าวันนี้ (26 พ.ค. 2565) ราคาหุ้น บริษัท เอส โฮเทล แอนด์ รีสอร์ท จำกัด (มหาชน) หรือ SHR ณ เวลา 12:04 น. อยู่ที่ระดับ 4.74 บาท เพิ่มขึ้น 0.44 บาท หรือ 10.23% โดยทำจุดสูงสุดที่ 4.90 บาท และทำจุดต่ำสุดที่ 4.30 บาท ด้วยมูลค่าการซื้อขาย 431.15 ล้านบาท

ทั้งนี้ราคาหุ้น SHR ปรับตัวขึ้นมาต่อเนื่อง 5 วันติดนับตั้งแต่ราคาหุ้นปิดที่ระดับ 4.06 บาท เมื่อวันที่ 19 พ.ค. 2565 คิดเป็นการปรับตัวเพิ่มขึ้น 0.68 บาท หรือคิดเป็น 16.74%
บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (26 พ.ค. 2565) ว่า จากการประชุมนักวิเคราะห์วานนี้ (25 พ.ค.2565) ทางฝ่ายวิจัยมีมุมมองเป็นบวก เพราะมีแนวโน้มการฟื้นตัวดีกว่าคาดแม้ว่าจะเป็นช่วง Low season ทำให้ทางฝ่ายวิจัยคาดว่าผลประกอบการในไตรมาส 2/2565 มีโอกาสเห็นเป็นกำไรสุทธิได้โดยมีประเด็นสำคัญจากการประชุมดังนี้ 1) ผู้บริหารตั้งเป้ารายได้จะโตเป็น 3 เท่า ในปี 2569 เมื่อเทียบกับปี 2564 (ดังนั้นรายได้ตามเป้าหมายจะอยู่ที่ 1.30 หมื่นล้านบาท ขณะที่ทางฝ่ายวิจัยคาดไว้ที่ 1.10 หมื่นล้านบาท) จากการกลับมาเติบโตได้เต็มที่ในทุกโรงแรม และจะมีโรงแรมใหม่ที่มัลดีฟส์เกาะ 3 อีก 1 แห่ง ซึ่งเป็นรูปแบบ Luxury style ประกอบกับจะมีดีล M&amp;A รวมถึงซื้อกิจการในแถบเมดิเตอร์เรเนียนและมหาสมุทรอินเดียเพิ่มเติม
2) ภาพรวมของอัตราการเข้าพัก และรายได้เฉลี่ยต่อวัน ในเดือน เม.ย. 2565 มีการปรับตัวเพิ่มขึ้นได้ดีทุกเซกเมนต์แม้ว่าจะเป็นช่วง Low season โดยไทยเติบโตได้ดีที่สุดมีอัตราการเข้าพัก อยู่ที่ 59% จากไตรมาส 1/2565 ที่ 38% ด้านรายได้เฉลี่ยต่อวัน เพิ่มขึ้นได้ถึง 72% จากงวดเดียวกันของปีก่อน รองลงมาเป็น UK มีอัตราการเข้าพัก อยู่ที่ 60% จากไตรมาส 1/2565 ที่ 46% ด้านรายได้เฉลี่ยต่อวัน เพิ่มขึ้นได้ 14% จากงวดเดียวกันของปีก่อน และมัลดีฟส์มีอัตราการเข้าพัก ที่ 77% จากไตรมาส 1/2565 ที่ 74% ด้านรายได้เฉลี่ยต่อวัน เพิ่มขึ้นได้ถึง 64% จากงวดเดียวกันของปีก่อน
3) ผลกระทบจากเงินเฟ้อที่ทำให้ต้นทุนเพิ่มขึ้นไม่น่ากังวลมากนักเพราะมีการปรับรายได้เฉลี่ยต่อวัน เพิ่มขึ้นตามดีมานด์ของนักท่องเที่ยวที่เพิ่มขึ้นไปแล้ว ขณะที่ต้นทุนพลังงานคิดเป็นเพียง 2% จากต้นทุนรวมทั้งหมด 4) อยู่ระหว่างการรีไฟแนนซ์เงินกู้ที่ UK ซึ่งคาดว่าจะเสร็จภายในครึ่งปีหลัง 2565 ซึ่งจะช่วยลดอัตราดอกเบี้ยได้ราว 25-50bps
ทั้งนี้ยังคงประมาณการกำไรสุทธิปี 2565 จะอยู่ที่ 89 ล้านบาท จากปี 2564 ที่ขาดทุนสุทธิ 1.20 พันล้านบาท โดยผลการดำเนินงานในไตรมาส 1/2565 เป็นจุดต่ำสุดของปีนี้ และเริ่มทยอยเห็นการฟื้นตัวในไตรมาส 2/2565 จาก High season ที่ UK และจะเห็นเป็นกำไรสุทธิได้ดีในไตรมาส 3/2565 จาก High season ที่มัลดีฟส์และ UK นอกจากนี้คาดว่ากำไรจะทำจุดสูงสุดของปีในไตรมาส 4/2565 จากมัลดีฟส์และไทยช่วยหนุน แนะนำ “ซื้อ” ราคาแหมาย 5.25 บาท